એક જણને માથે દાવ રહેશે જે દોરડાનો એક છેડો ઝાલી મેદાનમાં વચ્ચે બેસશે. બાકીનાઓમાંથી એક હોશિયાર છોકરો તેનો બીજો છેડો એક હાથે પકડી, તથા બીજા હાથમાં કોરડો પકડી ફરશે. બાકીના રમનારા છોકરાઓ વચ્ચે બેઠેલા છોકરાની આસપાસ ફરતા રહી તેને ટપલી મારવાનો પ્રયત્ન કરશે એટલે પેલો ફરનાર છોકરો તેમને ટપલી ન મારવા દેતાં તેમને કોરડો મારવા અથવા અડકવા પ્રયત્ન કરશે. જેને કોરડો વાગશે અથવા અડકાશે તેને માથે દાવ આવશે. એટલે કે, તે વચ્ચે બેસશે. પ્રથમનો બેઠેલો છોકરો કોરડો મારનાર બનશે તથા પ્રથમનો કોરડો મારનાર બાકીના સાથે ભળી જશે.